Jacobus Adriaan VICTOR ~ ‘n Kort Lewenskets | johannclaassen
johannclaassen	Ek skryf (gewoonlik) soos dit is…	30
Apr 2011	Leave a Comment	Jacobus Adriaan VICTOR ~ ‘n Kort Lewenskets	Jacobus tydens WWII
Jacobus Adriaan Victor is op 24 Augustus 1923 gebore in die distrik van Laingsburg as die enigste seun van Jacob Victor en Anna Susanna Maria Botes
Sy skoolgaan tydperk is van korte duur, want voordat hy sy hoërskool loopbaan voltooi en op 18 jarige ouderdom, besluit die avontuurlustige Koos – soos almal hom genoem het – die oorlog is net die ding om ontslae te raak van sy oortollige adrenalien- en energie vlakke.
Op 23 September 1941 sluit hy aan en word direk na Noord-Afrika gestuur waar hy meestal in Egipte diens doen as deel van die 9de Bataljon Reserwe Brigade. Oor die omstandighede daar in die vreemde en dan boonop in ’n oorlog sone, is daar al baie boeke geskryf en staaltjies vertel. Dit kon nie maklik vir Koos gewees het nie. ’n Jong seun wat nog op die skoolbanke moes gesit het en soggens sy ma moes soengroet alvorens hy die huis verlaat het vir skool en middae vir sy pa moes help in die tuin, het hom nou in die haglikste toestande denkbaar bevind. In dié vyf jaar van sy jeugjare het hy meer van die lewe in sy wreedste vorm gesien as enige ander seun van sy ouderdom aan die tuisfront.
Aan die Oorlogsfront - Koos op sy motorfiets
Op ’n stadium het Koos vermis geraak en was daar wyd aan die tuisfront aangeneem dat hy dood is. Vir maande was daar geen taal of tyding van hom nie totdat hy op Madagaskar opgespoor is. Hy het deurgedruk en toe die oorlog klaar was, was hyself ’n aantreklike jong man van 22jaar en gereed vir die grootmens wêreld, maar ’n ander wêreld as vóór die oorlog.
Werk was skaars en die lewe duur. Koos het begin werk by die plaaslike Afdelingsraad as Ambulans bestuurder.
Gedurende 1949 ontmoet hy ’n ewe aantreklike Olive Grace James en hulle trou op 30 November 1949 in Kaapstad. Uit dié huwelik word vier kinders gebore, naamlik:
Jacob Victor gebore 1950 inWorcester en oorlede op 15 Mei 1999 in Wolseley.
Adriaan Victor gebore 1952 in Worcester
Estelle Victor gebore 1956 in Parow
Ronel Victor gebore 1965 in Kaapstad
Koos en sy gesin bly inPhilippi naby Kaapstad en werk steeds by die Afdelingsraad tot en met sy dood in 1968.
Sy vrou en kinders vertel met groot deernis watter goeie pa hy was. Hy was ’n ywerige tuinier en het groente uitgedeel aan sy bure in die straat waar hy gebly het.
Vir ekstra inkomste het hy mans se hare gesny en hierdie aktiwiteit het sommer ontaard in kuier tyd saam met sy vriende. Hy kon feitlik enige musiek instrument bespeel en het ’n sang stem gehad wat goed vergelyk het met die van Jim Reeves. Naweke het hy sy gesin vermaak en die twee seuns moes help met die musiek makery.
Lekker tye saam met hul pa was ook die ritte naWorcesterwaar daar gekuier is by sy swaer, Jan Schoeman. Daar moes eers bo-op die Du Toits kloof pas gestop en piekniek gehou word. Die kinders was in ekstase.
Koos sterf vroeg in sy lewe aan ’n hart aanval. Hy kon nie sy kinders en kleinkinders sien grootword nie. Watter groot verlies was dit nie vir sy vrou en kinders nie.
Sy herinneringe sal bly voortleef in die gedagtes van sy vrou en kinders en die vele tasbare oorblyfsels van sy bestaan, soos byvoorbeeld die medaljes wat in hierdie lewenskets breedvoerig behandel word.
Die vier medaljes is almal deur Koos verwerf tydens sy dienstydperk in die Tweede Wêreld Oorlog van 1941 tot 1945. Die brief van die destydse Minister van Verdediging gedateer 15 Maart 1946, dien as verdere bewys van sy betrokkenheid.
Ek was baie gelukkig om in ’n betreklike kort tyd die besonderhede van Koos se verworwe medaljes te verkry. Sy seun Adriaan, het baie moeite gedoen om die medaljes te bewaar en netjies te laat vertoon.
Voorts het ek volledige besonderhede van Koos en sy medaljes op die Internet geplaas waar dit deur almal besigtig kanword by www.ww2awards.com Ek hoop ek kon met hierdie poging waarde toevoeg tot die gesin se herinneringe.
“Private” Jacobus Adriaan Victor no. 227947 het meer as sy deel gedoen vir Volk en Vaderland.
Ons salueer hom…
DEUR “PRIVATE” nommer 227947
JACOBUS ADRIAAN VICTOR
DIE 1939 – 1945 STER
Die 1939 – 1945 Ster is ’n sespuntige ster van koper met die Koninklike monogram GRI VI in die middel en dit is omring met die inskripsie The 1939 – 1945 Star. Aan die bokant is die Britse Koninklike Kroon. Die agterkant is blanko met die naam van die ontvanger daarop gegraveer.
Dit is toegeken aan almal wat operasionele diens gedoen het vir ten minste ses maande gedurende die tydperk 3 September 1939(die dag waarop die oorlog begin het ) tot 15 Augustus 1945 (die einde van die oorlog)
Die Lint is 1.25” breed met drie gelyke strepe wat onderskeidelik donkerblou, skarlakenrooi en ligblou gekleur is. Die kleure verteenwoordig die drie gewapende magte.
DIE 1939 – 1945 VERDEDIGINGS MEDALJE
THE 1939 – 1945 DEFENCE MEDAL
Die 1939 – 1945 Verdedigings medalje is ’n sirkelvormige medalje wat vervaardig is uit kopernikkel. Aan die voorkant is ’n afbeelding van Koning George VI se kop wat na links kyk en die opskrif GEORGEIVS VI D: BR: OMN: REX ET INDIAE IMP:. Aan die agterkant is die Britse Kroon wat rus op ’n klein eikeboom met twee heraldiese leeus aan weerskante. Die datums 1939 en 1945 verskyn in die boonste linker- en regterkant onderskeidelik. Aan die onderkant verskyn die woorde THE DEFENCE MEDAL.
Daar is verskeie vereistes wat aan die ontvanger van hierdie medalje gestel word. Dit is onder andere toegeken vir nie-operasionele diens buite die grense van die Land van die ontvanger. Die diens moes vir ten minste een jaar geduur het. As die area bedreig was deur die vyand of onderworpe was aan lug aanvalle, dan was die tydperk verkort na ses maande. Baie Suid-Afrikaners het gekwalifiseer vir die medalje na ses maande diens in Egipte ná 12 Mei 1943.
Die Lint is 1.25” breed en het ’n vlam/oranjekleurige breë baan in die middel. Weerskante daarvan is ’n 4mm groen baan en in die middel daarvan ’n dun swart streep.
Die vlam/oranjekleurige en groen bane simboliseer die lugaanvalle en vernietiging van die groen lande van Brittanje. Die swart streep simboliseer die landwye afskakeling van die elektriese ligte van Brittanje.
DIE 1939 – 1945 AFRIKA DIENS MEDALJE
THE 1939 – 1945 AFRICAN SERVICE MEDAL
Die naam van die ontvanger is op die rand van die medalje gegraveer. Die Lint is 32 mm breed met ’n oranjekleurige baan in die middel. Weerskante daarvan is ’n 3mm groenkleurige baan aan die buitenste rand en ’n 3mm goudkleurige baan aan die binnekant.
1939-1945 Oorlogs Medalje
DIE 1939 – 1945 OORLOGS MEDALJE
THE 1939 – 1945 WAR MEDAL
BRIEF VAN DIE MINISTER VAN VERDEDIGING VAN DIE UNIE VAN SUID-AFRIKA Brief van die Minister van Verdediging van die Unie van Suid-Afrika
“…Op jou roepstem sê ons nooit nee nie,
Om te lewe, om te sterwe-
Ja, ons kom, Suid-Afrika…”
Uit: DIE STEM VAN SUID-AFRIKA
Krygshistoriese Museum van Suid-Afrika
Olive Grace Victor née James
Mev. JE Van Jaarsveldt – Dokumentasie afdeling van die Departement van Verdediging
Posted in Biographies and tagged claassen,genealogy,paarl,south africa,tweede wereld oorlog,victor,wwII	Single Post Navigation	← Older Entry	Newer Entry →	Lewer kommentaar Kanselleer die reaksie	Tik jou kommentaar hier...